**VLADA REPUBLIKE HRVATSKE**

**IZVJEŠĆE O UČINCIMA PROVEDBE**

**ZAKONA O OBNOVI ZGRADA OŠTEĆENIH POTRESOM NA PODRUČJU GRADA ZAGREBA, KRAPINSKO-ZAGORSKE ŽUPANIJE, ZAGREBAČKE ŽUPANIJE, SISAČKO-MOSLAVAČKE ŽUPANIJE I KARLOVAČKE ŽUPANIJE U 2021. GODINI**

**Zagreb, srpanj 2022.**

SADRŽAJ

[1. UVOD 3](#_Toc108101170)

[2. FINANCIRANJE PROVEDBE ZAKONA 5](#_Toc108101171)

[3. PROVEDBENI AKTI 9](#_Toc108101172)

[4. MODELI OBNOVE 12](#_Toc108101173)

[5. UKLANJANJE ZGRADA 18](#_Toc108101174)

[6. GRADNJA ZAMJENSKIH OBITELJSKIH KUĆA 22](#_Toc108101175)

[7. NOVČANE POMOĆI 24](#_Toc108101176)

[8. TIJELA KOJA PROVODE OBNOVU 25](#_Toc108101177)

[9. JAVNA NABAVA 27](#_Toc108101178)

[10. STAMBENO ZBRINJAVANJE 29](#_Toc108101179)

[11. ANALIZA UČINAKA I STANJA 33](#_Toc108101180)

[12. ZAKLJUČAK 36](#_Toc108101181)

[13. PRILOZI 38](#_Toc108101182)

[Prilog 1. Pregled lokacija za koje su isplaćene novčane pomoći za popravak nekonstrukcijskih elemenata 39](#_Toc108101183)

[Prilog 2. Pregled lokacija za koje su zaprimljeni zahtjevi za organiziranu obnovu nekonstrukcijskih elemenata zgrada 40](#_Toc108101184)

[Prilog 3. Program popravaka nekonstrukcijskih elemenata 41](#_Toc108101185)

[Prilog 4. Konstrukcijska obnova oštećenih stambenih objekata 43](#_Toc108101186)

# UVOD

Republiku Hrvatsku su tijekom 2020. godine pogodili snažni potresi. Prvi potres pogodio je 22. ožujka 2020. područje Grada Zagreba, Krapinsko-zagorske i Zagrebačke županije i prouzročio veliku materijalnu štetu.

28. i 29. prosinca 2020. snažni potresi pogodili su područje Sisačko-moslavačke i Karlovačke županije. Materijalna šteta u Sisačko-moslavačkoj županiji, posebice na području Grada Petrinje i okolice bila je ogromna te su brojne građevine razrušene, odnosno uništene i oštećene.

Nakon toga potresa uslijedilo je mnoštvo slabijih potresa. Potres je prouzročio ljudska stradavanja i velike štete na području gradova Glina, Petrinja i Sisak i okolnim naseljima. Mnogi objekti pretrpjeli su oštećenja te u njima nije moguć daljnji boravak. 4. siječnja 2021., na temelju Zakona o sustavu civilne zaštite („Narodne novine“, br. [82/15](https://www.iusinfo.hr/zakonodavstvo/zakon-o-sustavu-civilne-zastite-1)., [118/18](https://www.iusinfo.hr/zakonodavstvo/zakon-o-izmjenama-zakona-o-sustavu-civilne-zastite)., [31/20](https://www.iusinfo.hr/zakonodavstvo/zakon-o-dopuni-zakona-o-sustavu-civilne-zastite). i [20/21](https://www.iusinfo.hr/zakonodavstvo/zakon-o-izmjenama-i-dopunama-zakona-o-sustavu-civilne-zastite).), članaka 22. i 54., na prijedlog ministra unutarnjih poslova i nakon analiziranja stanja na terenu, Vlada Republike Hrvatske je proglasila katastrofu uzrokovanu potresom za područje Sisačko-moslavačke, Zagrebačke i Karlovačke županije.

Iznos šteta od potresa procijenjen je na 128 milijardi kuna od čega se 86 milijardi kuna odnosi na područje Grada Zagreba i okolicu te 41,5 milijardi kuna na područje Sisačko-moslavačke i Karlovačke županije.

U svrhu saniranja posljedica potresa kao i obnove Grada Zagreba, Krapinsko-zagorske i Zagrebačke županije Hrvatski sabor donio je Zakon o obnovi zgrada oštećenih potresom na području Grada Zagreba, Krapinsko-zagorske županije i Zagrebačke županije („Narodne novine“, broj 102/20.).

S obzirom na to da je nakon potresa koji je pogodio područje Sisačko-moslavačke i Karlovačke županije već postojao zakonodavni okvir za obnovu, Hrvatski sabor donio je Zakon o izmjenama i dopunama Zakona o obnovi zgrada oštećenih potresom na području Grada Zagreba, Krapinsko-zagorske županije i Zagrebačke županije („Narodne novine“, broj 10/21.). Time je primjena navedenog Zakona proširena i na područje Sisačko-moslavačke i Karlovačke županije.

U svrhu otklanjanja uočenih prepreka u provedbi obnove, a koje su se prije svega očitovale u složenosti utvrđivanja imovinsko-pravnih odnosa, pristupilo se izradi izmjena i dopuna Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije te je isti usvojen u Hrvatskome saboru i objavljen u „Narodnim novinama“, broj 117/21.

Temeljem Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, br. 102/20., 10/21. i 117/21., u daljnjem tekstu: Zakon o obnovi) građani s pogođenih područja podnose zahtjeve za obnovu, uklanjanje, gradnju zamjenskih obiteljskih kuća, isplatu novčane pomoći za nekonstrukcijsku obnovu, novčane pomoći za obnovu i novčane pomoći umjesto gradnje zamjenske obiteljske kuće.

Na područjima pogođenim potresima volonteri, udruženi u Hrvatski centar za potresno inženjerstvo, obavili su (prema dostupnim podacima od 31. prosinca 2021.) ukupno 76.395 pregleda građevina. Svim građevinama je dodijeljena odgovarajuća oznaka stupnja oštećenja s klasifikacijom uporabljivosti građevine, a sve usklađeno s Europskom makroseizmičkom ljestvicom EMS-98.

Od obavljenih 26.395 pregleda građevina nakon potresa 22. ožujka 2020., njih 19.772 preliminarno je označeno oznakom zeleno (građevina je uporabljiva odnosno uporabljiva s preporukom), 5.195 građevina označeno je oznakom žuto (građevina je privremeno neuporabljiva, u potpunosti ili djelomično, odnosno privremeno neuporabljiva te su potrebne mjere hitne intervencije) dok je 1.428 građevina označeno oznakom crveno (građevina je neuporabljiva, zbog oštećenja ili vanjskog utjecaja).

Od obavljenih 50.000 pregleda građevina nakon potresa 28. i 29. prosinca 2020., za njih 830 preliminarno je utvrđeno da su uporabljive bez oštećenja, 33.065 zeleno (građevina je uporabljiva odnosno uporabljiva s preporukom), 10.737 građevina označeno je oznakom žuto (građevina je privremeno neuporabljiva, u potpunosti ili djelomično, odnosno privremeno neuporabljiva te su potrebne mjere hitne intervencije) dok je 5.368 građevina označeno oznakom crveno (građevina je neuporabljiva, zbog oštećenja ili vanjskog utjecaja).

Uspostavljen je informacijski sustav koji sadrži podatke o obavljenih pregledima oštećenih građevina a prema klasifikaciji uporabljivosti.

# FINANCIRANJE PROVEDBE ZAKONA

Provedba Zakona o obnovi financira se sredstvima državnog proračuna Republike Hrvatske (u daljnjem tekstu: državni proračun), sredstvima proračuna Grada Zagreba, Krapinsko-zagorske, Zagrebačke, Sisačko-moslavačke i Karlovačke županije, sukladno Zakonu o obnovi te sredstvima iz drugih izvora pribavljenim sukladno posebnim propisima i drugim oblicima financiranja.

Sredstva za popravak konstrukcije obiteljskih kuća, poslovnih, stambeno-poslovnih i višestambenih zgrada, gradnju višestambenih zgrada, stambeno-poslovnih zgrada te gradnju i opremanje zamjenskih obiteljskih kuća koje su neuporabljive odnosno privremeno neuporabljive, uključujući i cjelovitu obnovu pojedinačno zaštićenog kulturnog dobra, osigurava, za područje Grada Zagreba, Krapinsko-zagorske, Zagrebačke, Sisačko-moslavačke i Karlovačke županije, Republika Hrvatska u državnom proračunu u visini od 80 %, a Grad Zagreb, Krapinsko-zagorska, Zagrebačka, Sisačko-moslavačka i Karlovačka županija u visini od po 20 % u svojim proračunima za nekretnine na svojim područjima.

Iznimno, Republika Hrvatska osigurava sredstva u državnom proračunu u visini od 100 % za popravak konstrukcije obiteljskih kuća, poslovnih, stambeno-poslovnih i višestambenih zgrada, gradnju višestambenih i stambeno-poslovnih zgrada te gradnju i opremanje zamjenskih obiteljskih kuća koje su neuporabljive odnosno privremeno neuporabljive na područjima jedinica područne (regionalne) samouprave za koje Vlada Republike Hrvatske proglasi katastrofu u smislu zakona kojim se uređuje sustav civilne zaštite.

Uklanjanje zgrada koje su izgubile svoju mehaničku otpornost i stabilnost u toj mjeri da su urušene ili da njihova obnova nije moguća, a koje se uklanjaju na temelju Zakona o obnovi financira se sredstvima državnog proračuna.

Za potrebe provedbe obnove osigurano je Državnim proračunom Republike Hrvatske za 2021. godinu i projekcijama za 2022. i 2023. godinu („Narodne novine“, broj 135/20.) na glavi 07635 Fond za obnovu Grada Zagreba, Krapinsko-zagorske županije i Zagrebačke županije na aktivnosti A538087 – Sanacija šteta uzrokovanih potresom na području Grada Zagreba i okolice iznos od 823.923.104 kune za 2021. godinu, 992.923.269 kuna za 2022. godinu i 1.307.640.769 kuna za 2023. godinu. Također je na aktivnosti K538089 – Projekt obnove nakon potresa i jačanja pripravnosti javnog zdravstva (Zajam broj 9127-HR) osigurano 77.030.000 kuna u 2021. godini, 171.630.000 kuna u 2022. i 581.730.000 kuna u 2023. godini.

Na glavi Središnjeg državnog ureda za obnovu i stambeno zbrinjavanje (u daljnjem tekstu: Središnji državni ured) za potrebe provedbe obnove osigurano je 95.350.273,00 kune.

Za program nekonstrukcijske obnove u 2021. bila su osigurana sredstva državnog proračuna i donacija građana u iznosu 76.760.095,00 kuna, dok su za program konstruktivne obnove u 2021. osigurana sredstva iznosila 9.500.000,00 kuna. Sredstva su osigurana za područje gdje je proglašena katastrofa bez podjele na pripadajuće županije.

Nadalje, važno je istaknuti kako je iz Fonda solidarnosti Europske unije (u daljnjem tekstu: FSEU), na temelju zahtjeva Vlade Republike Hrvatske za saniranje štete potresom dodijeljeno 683,7 milijuna eura pomoći za sanaciju štete temeljem potresa iz ožujka 2020. te 319,2 milijuna eura pomoći za sanaciju štete temeljem potresa iz prosinca 2020.

Vlada Republike Hrvatske je na sjednici održanoj 12. studenoga 2020. donijela Odluku o načinu raspodjele bespovratnih financijskih sredstava iz Fonda solidarnosti Europske unije odobrenih za financiranje sanacije šteta od potresa na području Grada Zagreba, Krapinsko-zagorske županije i Zagrebačke županije, imenovanju i određivanju zaduženja nacionalnog koordinacijskog tijela, tijela odgovornih za provedbu financijskog doprinosa i neovisnog revizorskog tijela („Narodne novine“, broj 125/20.), koja je izmijenjena Odlukom o izmjenama Odluke o načinu raspodjele bespovratnih financijskih sredstava iz Fonda solidarnosti Europske unije odobrenih za financiranje sanacije šteta od potresa na području Grada Zagreba, Krapinsko-zagorske županije i Zagrebačke županije, imenovanju i određivanju zaduženja nacionalnog koordinacijskog tijela, tijela odgovornih za provedbu financijskog doprinosa i neovisnog revizorskog tijela („Narodne novine“, broj 79/22.) dok je na sjednici održanoj 24. studenoga 2021. Vlada Republike Hrvatske donijela Odluku o načinu raspodjele bespovratnih financijskih sredstava iz Fonda solidarnosti Europske unije za financiranje sanacije šteta od potresa na području Grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije i Bjelovarsko-bilogorske županije, imenovanju i određivanju zaduženja nacionalnog koordinacijskog tijela, tijela odgovornih za provedbu financijskog doprinosa i neovisnog revizorskog tijela („Narodne novine“, br. 127/21. i 143/21.) (u daljnjem tekstu: Odluke Vlade RH).

Odlukama Vlade RH Ministarstvo prostornoga uređenja, graditeljstva i državne imovine (u daljnjem u tekstu: Ministarstvo) je određeno kao nacionalno koordinacijsko tijelo dok su tijela za provedbu financijskog doprinosa (u daljnjem tekstu: TOPFD) prema nadležnosti određena resorna ministarstva, Grad Zagreb, Zagrebačka županija i Krapinsko-zagorska županija. Sukladno zaduženjima iz Odluka Vlade RH, Ministarstvo je donijelo Pravila za provedbu Fonda solidarnosti Europske unije, uspostavilo sustav i osiguralo preduvjete za objavu poziva na dodjelu bespovratnih financijskih sredstava.

Prvi pozivi na dostavu projektnih prijedloga objavljeni su već u siječnju 2021. TOPFD su u 2021. godini objavila 14 poziva na dodjelu bespovratnih financijskih sredstava u području vodoopskrbe i odvodnje, energetike, prometa, obrazovanja, zdravstva, za preventivnu infrastrukturu i zaštitu kulturne baštine, troškove službi spašavanja i osiguranja privremenog smještaja te sprečavanja erozije tla, a sredstva pomoći koriste se za nadoknadu javnih troškova na područjima Grada Zagreba te Zagrebačke i Krapinsko-zagorske županije.

U okviru navedenih poziva do 31. prosinca 2021. zaprimljeno je ukupno 545 projektnih prijedloga, ukupne vrijednosti 11,9 milijardi kuna, te je sklopljeno 316 ugovora u vrijednosti od 8,4 milijarde kuna. Temeljem podnesenih zahtjeva za naknadnu sredstava u 2021. godini isplaćeno je 116 milijuna kuna. Navedeni podaci odnose se na sve operacije prihvatljive za financiranje iz FSEU. Za operacije koje uključuju vraćanje u ispravno radno stanje infrastrukture i pogona FSEU doprinosi samo do procijenjenog troška za vraćanje u ispravno radno stanje dok se poboljšice financiraju iz drugih izvora.

Obnova zgrada, predmet Zakona o obnovi, obuhvaćena je u sklopu šest FSEU poziva objavljenih u 2021. od strane Ministarstva znanosti i obrazovanja, Ministarstva zdravstva, Ministarstva kulture i medija, Grada Zagreba, Zagrebačke županije i Krapinsko-zagorske županije. Alokacija za predmetne pozive iznosi 4 milijarde kuna. Ugovoreno je 295 operacija u vrijednosti od 8,2 milijarde kuna. Detaljniji podaci stanja provedbe dani su u tablici „Stanje provedbe obnove zgrada iz FSEU za potres od 22.03.2020. godine na dan 31.12.2021. godine“.



Također, financira se i zamjenski smještaj za pogođeno stanovništvo te je Ministarstvo u 2021. godini raspisalo tri poziva.

Nadalje, u svrhu sanacije posljedica razornog potresa na području Sisačko-moslavačke i Karlovačke županije, 26. svibnja 2021. potpisani su Ugovori o dodjeli bespovratnih sredstava za projekte:

1. Obnova obiteljskih kuća u vlasništvu Republike Hrvatske na potresom pogođenim područjima i
2. Uklanjanje i izgradnja zamjenskih stambenih jedinica u vlasništvu RH na potresom pogođenim područjima; financiranih iz EU fondova, kroz Operativni program konkurentnost i kohezija za razdoblje 2014.-2020., s razdobljem provedbe projekata do 31. prosinca 2023.

Prvi Projekt, ukupne vrijednosti 323.700.000,00 kuna, obuhvaća obnovu oko 500 obiteljskih kuća u vlasništvu Republike Hrvatske na potresom pogođenim područjima, dok drugi Projekt, ukupne vrijednosti 348.600.000,00 kuna, obuhvaća uklanjanje i izgradnju zamjenskih stambenih jedinica u vlasništvu Republike Hrvatske na potresom pogođenim područjima, odnosno, izgradnju 20 višestambenih zgrada s ukupno 308 stana te izgradnju oko 70 obiteljskih kuća. Bespovratna sredstva za ova dva projekta odobravaju se u visini od 95 % vrijednosti projekata, dok nacionalno učešće iznosi 5 % ukupne vrijednosti projekata.

Također, Republika Hrvatska sklopila je Ugovor o zajmu s Međunarodnom bankom za obnovu i razvoj za projekt obnove nakon potresa i jačanja pripravnosti javnog zdravstva. Ukupna vrijednost zajma iznosi 200 milijuna USD, od čega je 180 milijuna USD namijenjeno za oporavak i obnovu nakon potresa, 15 milijuna USD za nadzor i pripravnost javnog zdravstva, te 5 milijuna USD za upravljanje projektom.

Uz navedeno, u okviru Nacionalnog plana oporavka i otpornosti 2021. - 2026. (u daljnjem tekstu: NPOO) u sklopu inicijative „Obnova zgrada“ i investicije C.6.1. R1-I2 „Obnova zgrada oštećenih u potresu s energetskom obnovom“ predviđeno je i 4,456 milijardi kuna za sveobuhvatnu obnovu višestambenih zgrada i zgrada u javnom sektoru oštećenih u potresu.

Fond za obnovu Grada Zagreba, Krapinsko-zagorske županije i Zagrebačke županije (u daljnjem tekstu: Fond za obnovu) je nadležan za energetsku obnovu višestambenih zgrada oštećenih u potresu. Pozivom za dostavu projektnog prijedloga, koji sukladno planu treba biti predan na provjeru Europskoj komisiji u zadnjem kvartalu 2022., energetska obnova potresom oštećenih višestambenih zgrada obuhvatit će najmanje 45.000 m2 građevinske bruto površine višestambenih zgrada na području Grada Zagreba, Krapinsko-zagorske, Zagrebačke, Sisačko-moslavačke i Karlovačke županije te je za tu komponentu u NPOO-u osigurano 23 milijuna eura (C6.1. R1-I2 Obnova zgrada oštećenih u potresu s energetskom obnovom).

Rok za provedbu investicija iz NPOO-a je 30. lipnja 2026.

# PROVEDBENI AKTI

Zakonom o obnovi propisano je da Vlada Republike Hrvatske donosi programe mjera kao podzakonski akt koji sadrži nužne elemente potrebne za provedbu toga Zakona. Do sada je Vlada Republike Hrvatske usvojila četiri programa mjera kojima su se kontinuirano uvodila kvalitetna poboljšanja u proces obnove, čime je ispunjena svrha toga akta kao podzakonskog akta koji se donosi radi uređivanja aktualnih pitanja u obnovi.

Nakon što je Hrvatski sabor 29. listopada 2021. izglasao Zakon o izmjenama i dopunama Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije, kojim su pojednostavljeni postupci obnove na potresom pogođenim područjima, Vlada Republike Hrvatske je 10. prosinca 2021. usvojila novi Program mjera obnove zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije (u daljnjem tekstu: Program mjera obnove) kojim se detaljno razrađuje postupanje po podnesenim zahtjevima za obnovu.

Programom mjera obnove se detaljno propisuje način isplate novčane pomoći za konstrukcijsku obnovu čiju je isplatu moguće zatražiti prije početka, u tijeku i nakon završetka obnove odnosno izvješća nadzornog inženjera.

Isplatu je moguće tražiti:

* prije početka obnove - isplaćuje se jednokratno na račun obvezne pričuve i odnosi se isključivo na zgrade koje imaju upravitelja
* u tijeku obnove - isplaćuje se temeljem računa ispostavljenih po pojedinačno okončanim radovima, odnosno ovjerenim privremenim i okončanim situacijama
* nakon završene obnove - isplaćuje se po završenim radovima i izvješću nadzornog inženjera.

Programom mjera obnove se ujedno propisuje način isplate novčane pomoći umjesto gradnje zamjenske obiteljske kuće tijekom ili nakon gradnje, kao i način provedbe organizirane obnove nekonstrukcijskih elemenata zgrada, a omogućava se i vođenje jednog postupka za uklanjanje i gradnju obiteljske kuće radi učinkovitosti i ekonomičnosti postupka.

Vlasnici u okviru samoobnove mogu izvršiti rekonstrukciju postojeće zgrade i izvan postojećih gabarita, sukladno propisima o gradnji odnosno moći će ishoditi građevinsku dozvolu, a vlasniku se daje mogućnosti i da sam gradi zamjensku obiteljsku kuću na temelju tipskog projekta.

Programom mjera obnove je definirano i samo opremanje zamjenskih obiteljskih kuća koje se grade u organiziranoj obnovi te je uređeno pitanje stambenog zbrinjavanja davanjem u vlasništvo stana odgovarajuće veličine ili davanjem stana u najam.

Rokovi za podnošenje svih zahtjeva su promijenjeni radi aktiviranja obnove, a ističu 31. prosinca 2023.

Građani su oslobođeni troškova konstrukcijske obnove. Izmjenama i dopunama Zakona o obnovi građani su oslobođeni obveze sufinanciranja troškova konstrukcijske obnove. Iste financira Republika Hrvatska i jedinice regionalne samouprave i to u omjeru 80 % - 20 %, dok je na području na kojem je proglašena katastrofa financiranje i dalje u stopostotnom iznosu od strane države.

Ujedno, u postupcima obnove više nije potrebno utvrđivati složene imovinsko-pravne odnose te je ukinuta zabrana raspolaganja obnovljenom nekretninom, kao i obveza upisa založnoga prava na istoj.

Građani ujedno mogu ostvariti pravo pred-financiranja troškova konstrukcijske obnove i to na način da se novčana pomoć za obnovu zgrade može isplatiti i prije početka obnove i to na račun obvezne pričuve višestambene zgrade, stambeno-poslovne zgrade odnosno poslovne zgrade. Na ovaj način upravitelji mogu navedenim sredstvima nabavljati sve potrebne usluge i radove za obnovu što je znatno ubrzava postupak, a isti je ujedno i odgovoran za namjensko trošenje sredstava.

S druge strane, (su)vlasnicima obiteljskih kuća i poslovnih zgrada koje nemaju upravitelja, novčana pomoć isplaćuje se nakon završene obnove ili prema računima ispostavljenim po pojedinačno okončanim radovima.

Zgrade koje se ne smatraju postojećim (zakonitim) također se mogu obnoviti ukoliko je u njoj stanovao vlasnik ili srodnik vlasnika na dan potresa, osim u slučaju da se radi o zgradama koje se ne mogu ozakoniti, sukladno Zakonu o postupanju s nezakonito izgrađenim zgradama („Narodne novine“, br. 86/12., 143/13., 65/17. i 14/19.). To znači da se neće obnavljati one nepostojeće zgrade koje se nalaze na mjestima na kojima su predviđeni magistralni koridori ili drugim javno zaštićenim područjima, sukladno postojećim prostornim planovima, odnosno ukoliko na dan potresa u njima nitko nije živio. Također, otvara se mogućnost gradnje stambeno-poslovnih i višestambenih zgrada na područjima na kojima je proglašena katastrofa te će se time omogućiti revitalizacija i urbanizacija navedenih područja.

U primjeni je i uređeniji, djelotvorniji i brži način uklanjanja uništenih obiteljskih kuća i drugih uništenih zgrada čiji ostaci neposredno prijete sigurnosti ili zdravlju ljudi. Naime, razorni potresi koji su pogodili Republiku Hrvatsku uzrokovali su da je određen broj zgrada na pogođenim područjima uništen do te mjere da ih je nužno ukloniti. Dosadašnji model rješavanja ovog pitanja uključivao je prvenstveno suglasnost vlasnika odnosno svih suvlasnika, a izmjenama i dopunama Zakona o obnovi omogućeno je donošenje takve odluke suglasnošću većine suvlasnika.

Iznimno, ukoliko je određena zgrada ili obiteljska kuća oštećena do te mjere da ju je potrebno ukloniti jer predstavlja neposrednu prijetnju za sigurnost i zdravlje ljudi (utvrđuje građevinski inspektor), isto se provodi i bez suglasnosti vlasnika, a za postupak provedbe nadležan je Državni inspektorat.

U slučaju potrebe uklanjanja višestambene ili stambeno-poslovne zgrade, Republika Hrvatska vlasniku stana, na njegov zahtjev, u vlasništvo može dati stan odgovarajuće veličine, uz obvezu prenošenja vlasništva zemljišta na kojem se nalazila uklonjena zgrada u korist Republike Hrvatske.

Isto tako, u slučaju potrebe uklanjanja obiteljske kuće, Republika Hrvatska može vlasniku kuće, na njegov zahtjev, u vlasništvo dati zamjensku kuću.

Za potrebe provedbe ovog pitanja omogućeno je i da Republika Hrvatska može stjecati nekretnine u koje bi građani čije su zgrade ili kuće uklonjene mogli biti trajno ili privremeno smješteni.

Privremeno stambeno zbrinjavanje u privremenim, pokretnim i montažnim objektima na području Grada Zagreba i Krapinsko-zagorske županije financira i provodi Fond za obnovu, dok istu nadležnost na područjima pogođenim potresom na kojima je proglašena katastrofa ima Središnji državni ured za obnovu i stambeno zbrinjavanje (u daljnjem tekstu: Središnji državni ured).

Stambeno zbrinjavanje provodi se na temelju popisa i drugih podataka i obavijesti koje dostavljaju jedinice lokalne i područne (regionalne) samouprave.

Kako je jedan od ciljeva Zakona o obnovi smanjenje i pojednostavnjenje dokumentacije potrebne za obnovu, smanjenje troškova i skraćivanje vremena njihove izrade, na temelju toga Zakona donesen je Pravilnik o sadržaju i tehničkim elementima projektne dokumentacije obnove, projekta za uklanjanje zgrade i projekta za građenje zamjenske obiteljske kuće oštećenih potresom na području Grada Zagreba, Krapinsko-zagorske županije i Zagrebačke županije („Narodne novine“, broj 127/20.). Predmetnim Pravilnikom propisuje se podrobniji sadržaj i tehnički elementi projektne dokumentacije obnove potresom oštećenih zgrada javne namjene, višestambenih, poslovnih i stambeno-poslovnih zgrada te obiteljskih kuća, projekta za uklanjanje zgrade, projekta za građenje zamjenske obiteljske kuće kako bi projektanti mogli pristupiti izradi potrebne dokumentacije za obnovu.

# MODELI OBNOVE

Prema člancima 16. i 17. Zakona o obnovi, oštećene zgrade, ovisno o njihovoj namjeni i stupnju oštećenja, obnavljaju se na sljedeće načine:

1. popravkom nekonstrukcijskih elemenata

2. popravkom konstrukcije

3. pojačanjem konstrukcije

4. cjelovitom obnovom konstrukcije te

5. cjelovitom obnovom zgrade.

Nadalje obnova se provodi kroz modele organizirane obnove ili samoobnove. Organizirana obnova prema Zakonu o obnovi ima primarni i kratkoročni cilj osigurati zdravlje i živote ljudi koji oštećene zgrade koriste ili se nalaze u njihovoj blizini kao i spriječiti nastajanje daljnjih šteta, te sekundarni, odnosno dugoročni cilj koji se odnosi na cjelovitu obnovu zgrada i urbanu obnovu Grada Zagreba, Zagrebačke županije, Krapinsko-zagorske županije te Sisačko-moslavačke i Karlovačke županije.

OBNOVA NEKONSTRUKCIJSKIH ELEMENATA

Popravak nekonstrukcijskih elemenata je značajan u tome što ima za cilj da, u što kraćem roku, zgrade koje nisu konstrukcijski oštećene budu odmah sanirane i dalje sigurne za uporabu te da ne predstavljaju ugrozu za život i zdravlje. Novčana pomoć za popravak nekonstrukcijskih elemenata je prije donošenja Zakona o obnovi bila uređena Odlukom o osiguranju novčane pomoći za privremenu i nužnu zaštitu i popravak zgrada oštećenih potresom na području Grada Zagreba i okolice („Narodne novine“, broj 55/20.). Ministarstvo je raspisalo javni poziv za dodjelu novčane pomoći za privremenu i nužnu zaštitu i popravak zgrada oštećenih potresom na području Grada Zagreba i okolice na temelju kojega je zaprimljeno 2.183 prijava od kojih je s danom 31. prosinca 2021. godine riješena 1.761 prijava te je odobreno 68.270.993,37 kuna novčane pomoći.

Tijekom 2020. godine Ministarstvo je izvršilo 691 isplatu novčanih pomoći za popravak nekonstrukcijskih elemenata, odnosno hitne mjere privremene zaštite u ukupnom iznosu od 25.909.726,96 kuna. Isplatama je obuhvaćeno 670 zgrada. U 2021. godini Fond za obnovu je nastavio s isplatama novčanih pomoći za popravak nekonstrukcijskih elemenata, odnosno hitne mjere privremene zaštite.

Fond za obnovu započeo je 11. siječnja 2021. s isplatama novčanih pomoći za popravak nekonstrukcijskih elemenata, odnosno hitne mjere privremene zaštite. Temeljem zaprimljenih rješenja Ministarstva, Fond za obnovu je u 2021. godini ukupno isplatio 653 novčane pomoći za popravak nekonstrukcijskih elemenata, u ukupnom iznosu od 36.269.111,07 kuna. Isplatama je obuhvaćeno 646 zgrada.

Pregled lokacija za koje su isplaćene novčane pomoći za popravak nekonstrukcijskih elemenata prikazan je u Prilogu 1.

Nakon donošenja Zakona o obnovi isplata novčane pomoći za popravak nekonstrukcijskih elemenata nastavlja se po tome Zakonu. Temeljem Zakona o obnovi do 31. prosinca 2021. riješeno je 492 od 4.212 zahtjeva za novčanu pomoć za popravak nekonstrukcijskih elemenata te je odobrena novčana pomoć u iznosu od 13.877.170,33 kune.

Od ukupno 6.395 zahtjeva za isplatu novčane pomoći za popravak nekonstrukcijskih elemenata (podnesenih do 31. prosinca 2021.) riješeno je ukupno 2.253 zahtjeva (1.761 zahtjeva zaprimljenih po Javnom pozivu te 492 zahtjeva zaprimljenih temeljem Zakona o obnovi). Navedenim aktima odobrena je novčana pomoć u ukupnom iznosu od 82.148.163,70 kuna.

Središnji državni ured je zaprimio osam rješenja i isplatio četiri novčane potpore u ukupnom iznosu od 46.934,81 kunu.

Temeljem Zakona o obnovi, Fond za obnovu je u 2021. godini izvršio 189 isplata novčanih pomoći za opravdane troškove u ukupnom iznosu od 10.894.943,16 kuna. Isplatama je obuhvaćeno 188 zgrada.

|  |  |  |  |  |  |  |
| --- | --- | --- | --- | --- | --- | --- |
| **TIJELO** | **Javni poziv** | | **Zakon o obnovi** | | **UKUPNO** | |
| **Broj isplata** | **Ukupno** | **Broj isplata** | **Ukupno** | **Broj isplata** | **Ukupno** |
| Ministarstvo | 691 | 25.909.726,96 kn |  |  | 691 | 25.909.726,96 kn |
| FZO | 653 | 36.269.111,07 kn | 189 | 10.894.943,16 kn | 842 | 47.164.054,23 kn |
| SDUOSZ |  |  | 4 | 46.934,81 kn | 4 | 46.934,81 kn |
| SVEUKUPNO | **1.344** | **62.178.838,03 kn** | **193** | **10.941.877,97 kn** | **1.537** | **73.120.716,00 kn** |

Vlada Republike Hrvatske ističe kako je novelom Zakona o obnovi unesena mogućnost organizirane obnove nekonstrukcijskih elemenata temeljem javnih poziva provedbenih tijela.

Temeljem toga, Fond za obnovu objavio je 25. listopada 2021. i 9. studenoga 2021. javne pozive za provedbu organizirane obnove nekonstrukcijskih elemenata zgrada. Temeljem prvog poziva 25. listopada 2021. zaprimljeno je 1.189 zahtjeva, a temeljem drugog javnog poziva 596 zahtjeva što je sveukupno 1.785 zahtjeva od kojih se 1.606 odnosi na Grad Zagreb, a 179 na Krapinsko-zagorsku županiju. U studenome 2021. započeta je obrada zahtjeva, a do 31. prosinca 2021. potpisana su 303 Ugovora o nekonstrukcijskoj obnovi s vlasnicima/upraviteljima. U studenome su pokrenuti postupci nabave usluga projektiranja i operativne koordinacije za 14 mjesnih odbora na području Grada Zagreba.

Pregled lokacija za koje su zaprimljeni zahtjevi za organiziranu obnovu nekonstrukcijskih elemenata zgrada prikazan je u prilogu 2.

BROJ KUĆA U PROGRAMU POPRAVAKA NEKONSTRUKCIJSKIH ELEMENATA

Središnji državni ured je prije stupanja na snagu Zakona o izmjenama i dopunama Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, broj 117/21.), dakle, do 30. listopada 2021. pripremao, organizirao, provodio i nadzirao provedbu programa popravka oštećenih nekonstrukcijskih elemenata na obiteljskim kućama temeljem Odluke Stožera civilne zaštite Republike Hrvatske o postupanju u vezi s uklanjanjem uništenih obiteljskih kuća i drugih uništenih zgrada čiji ostaci neposredno prijete sigurnosti ili zdravlju ljudi (KLASA: 810-03/21-13-2, URBROJ: 511-01-300-21-2, od 12. ožujka 2021.). Predmetnom Odlukom zaduženi su stožeri civilne zaštite jedinica lokalne i područne (regionalne) samouprave da u suradnji s jedinicama lokalne i područne (regionalne) samouprave, za područje svoje nadležnosti po pripadajućim naseljima, utvrde popise vlasnika obiteljskih kuća na kojima je prioritetno potrebno provesti aktivnosti popravka nekonstrukcijskih elemenata (dimnjaci, zabatni zidovi, pokrov, parapeti i sl.) i iste dostave Središnjem državnom uredu. Od 30. listopada 2021. na dalje, popravak nekonstrukcijskih elemenata kako na obiteljskim kućama tako i na drugim zgradama na području na kojem je proglašena katastrofa je u nadležnosti Središnjeg državnog ureda.

|  |  |  |  |  |
| --- | --- | --- | --- | --- |
| **BROJ ZAHTJEVA** | **BROJ KUĆA UKLJUČENIH U PROGRAM** | **BROJ IZRAĐENIH ELABORATA** | **BROJ KUĆA UVEDENIH U RAD** | **BROJ OBNOVLJENIH KUĆA** |
| 8.193 | 6.025 | 2.562 | 2.002 | 1.151 |

KONSTRUKCIJSKA OBNOVA

Do 31. prosinca 2021. Ministarstvo je temeljem 6.435 podnesenih zahtjeva za konstrukcijsku obnovu donijelo 811 odluka.

Tijekom 2021. godine Fond za obnovu zaprimio je 365 akata Ministarstva koji se odnose na postupke pripreme i provedbe konstrukcijske obnove za 309 zgrada od kojih je 261 na području Grada Zagreba, 31 na području Krapinsko-zagorske županije, 15 na području Sisačko-moslavačke županije i dvije na području Zagrebačke županije.

Pregled broja zgrada i zaprimljenih akata u Fondu za obnovu:

|  |  |  |  |  |  |
| --- | --- | --- | --- | --- | --- |
| OPIS | GRAD ZAGREB | KRAPINSKO -ZAGORSKA ŽUPANIJA | SISAČKO-MOSLAVAČKA ŽUPANIJA | ZAGREBAČKA ŽUPANIJA | UKUPNO |
| Broj lokacija / zgrada | 261 | 31 | 15 | 2 | 309 |
| Broj akata | 314 | 34 | 15 | 2 | 365 |

Pregled zaprimljenih akata po vrsti i području:

|  |  |  |  |  |
| --- | --- | --- | --- | --- |
| ŽUPANIJA | ODLUKA O OBNOVI | PRIVREMENA ODLUKA | ZAKLJUČAK | SVEUKUPNO |
| GRAD ZAGREB | 87 | 58 | 169 | 314 |
| KRAPINSKO-ZAGORSKA ŽUPANIJA | 4 | 5 | 25 | 34 |
| SISAČKO-MOSLAVAČKA ŽUPANIJA | 0 | 1 | 14 | 15 |
| ZAGREBAČKA ŽUPANIJA | 0 | 0 | 2 | 2 |
| UKUPNO | 91 | 64 | 210 | 365 |

Fond za obnovu je tijekom 2021. godine Ministarstvu dostavio ukupno 94 izvješća izrađena po ovlaštenim inženjerima građevinarstva temeljem kojih se donose Odluke o obnovi.

Priprema i provedba konstrukcijske obnove:

|  |  |  |  |
| --- | --- | --- | --- |
| ŽUPANIJA | BROJ ZGRADA | NALAZA OVLAŠTENIH INŽENJERA | TEHNIČKO FINANCIJSKIH KONTROLA  (odnosi se na broj provedenih TFK projekata obnove na dan 31.12.2021.) |
| GRAD ZAGREB | 261 | 89 | 11 |
| KRAPINSKO-ZAGORSKA ŽUPANIJA | 31 | 5 | 0 |
| SISAČKO-MOSLAVAČKA ŽUPANIJA | 15 | 15 | 0 |
| ZAGREBAČKA ŽUPANIJA | 2 | 2 | 0 |
| UKUPNO | 309 | 94 | 11 |

# UKLANJANJE ZGRADA

Na temelju Zakona o obnovi uklanjaju se zgrade, uključujući i pomoćne zgrade, koje su izgubile svoju mehaničku otpornost i/ili stabilnost u toj mjeri da su urušene ili da njihova obnova nije moguća. Uklanjanje prema Zakonu o obnovi provode provedbena tijela temeljem odluke Ministarstva ili uklanjanje provodi Državni inspektorat u slučaju u kojem se radi o zgradi čiji ostaci neposredno prijete sigurnosti i zdravlju ljudi. Vlada Republike Hrvatske napominje kako je prije novele Zakona o obnovi hitna uklanjanja provodio Stožer civilne zaštite Republike Hrvatske (u daljnjem tekstu: Stožer civilne zaštite).

Do 31. prosinca 2021. Ministarstvo je temeljem 1.609 podnesenih zahtjeva za uklanjanje potresom oštećenih zgrada donijelo 225 odluka kojima je nadležnim provedbenim tijelima naloženo uklanjanje potresom oštećenih zgrada.

Do 31. prosinca 2021. Stožer civilne zaštite je uklonio 460 građevina, a od toga je Državni inspektorat uklonio 106 građevina na temelju odluka Stožera civilne zaštite.

Tablični prikaz uklonjenih građevina koje je provodio Stožer civilne zaštite po gradovima i općinama:

|  |  |  |
| --- | --- | --- |
| **GRAD/OPĆINA** | **Uklonjene zgrade ili njezini opasni dijelovi putem Odluka Stožera CZRH** | **DIRH – Uklonjene zgrade ili njezini opasni dijelovi putem Odluka Stožera CZRH** |
| Jasenovac | 2 | 0 |
| Sisak | 55 | 18 |
| Petrinja | 206 | 43 |
| Martinska Ves | 6 | 0 |
| Kravarsko | 7 | 4 |
| Topusko | 3 | 0 |
| Donji Kukuruzari | 22 | 4 |
| Hrvatska Kostajnica | 9 | 1 |
| Glina | 82 | 24 |
| Majur | 25 | 2 |
| Lekenik | 22 | 3 |
| Dvor | 5 | 0 |
| Hrvatska Dubica | 8 | 0 |
| Sunja | 2 | 0 |
| Pokupsko | 4 | 5 |
| Karlovac | 1 | 1 |
| Kutina | 1 | 1 |
| **UKUPNO** | **460** | **106** |

Tijekom 2021. godine Fond za obnovu zaprimio je 89 akata Ministarstva koji se odnose na postupke pripreme i provedbe uklanjanja za 61 zgradu od kojih je 50 na području Grada Zagreba, a 11 na području Krapinsko-zagorske županije.

Pregled broja zgrada i zaprimljenih akata u Fondu za obnovu:

|  |  |  |  |
| --- | --- | --- | --- |
| OPIS | GRAD ZAGREB | KRAPINSKO -ZAGORSKA ŽUPANIJA | UKUPNO |
| Broj zgrada | 50 | 11 | 61 |
| Broj akata | 74 | 15 | 89 |

Pregled zaprimljenih akata po vrsti i području:

|  |  |  |  |  |  |
| --- | --- | --- | --- | --- | --- |
| ŽUPANIJA | ODLUKA | ODLUKA O OBNOVI | PRIVREMENA ODLUKA | ZAKLJUČAK | SVEUKUPNO |
| GRAD ZAGREB | 25 | 8 | 32 | 9 | 74 |
| KRAPINSKO-ZAGORSKA ŽUPANIJA | 1 | 3 | 4 | 7 | 15 |
| UKUPNO | 26 | 11 | 36 | 16 | 89 |

Fond za obnovu je tijekom 2021. godine Ministarstvu dostavio ukupno 41 izvješće izrađeno po ovlaštenim inženjerima građevinarstva temeljem kojih su donesene odluke o uklanjanju odnosno odluke o uklanjanju i izgradnji. Ugovoreni su izvođači radova za ukupno 25 lokacija (uklanjanje potresom uništenih obiteljskih kuća) od kojih je 19 uklonjeno do 31. prosinca 2021. Pored izvođača radova za svaku lokaciju provedena je nabava i ugovaranje usluga stručnog nadzora i operativnog koordinatora. Za pojedine zgrade (ovisno o lokacijskim uvjetima i posebnim propisima) izrađivani su projekti uklanjanja te provedena revizija istih.

Priprema i provedba uklanjanja:

|  |  |  |  |  |
| --- | --- | --- | --- | --- |
| ŽUPANIJA | BROJ ZGRADA | Nalaza ovlaštenih inženjera | UGOVORENO UKLANJANJA | UKLONJENO ZGRADA |
| GRAD ZAGREB | 50 | 33 | 24 | 18 |
| KRAPINSKO-ZAGORSKA ŽUPANIJA | 11 | 8 | 1 | 1 |
| UKUPNO | 61 | 41 | 25 | 19 |

# GRADNJA ZAMJENSKIH OBITELJSKIH KUĆA

U organiziranoj obnovi provedbena tijela temeljem odluke Ministarstva poduzimaju radnje u svrhu gradnje zamjenske obiteljske kuće.

Do 31. prosinca 2021. Ministarstvo je temeljem 1.096 podnesenih zahtjeva za gradnju zamjenskih obiteljskih kuća donijelo 85 odluka.

Središnji državni ured je u 2021. godini pokrenuo prve postupke za izgradnju 60 zamjenskih obiteljskih kuća.

* Na dan 8. prosinca 2021. - 30 kuća (10 od 55,00 m2; 10 od 70,00 m2 i 10 od 85,00 m2) – zamjenske kuće - montažne drvene kuće.
* Na dan 15. prosinca 2021. - 30 kuća (10 od 55,00 m2; 10 od 70,00 m2 i 10 od 85,00 m2) – zamjenske kuće - zidana konstrukcija.

Na lokaciji uklonjene potresom uništene postojeće obiteljske kuće Fond za obnovu ugovara geodetske usluge i geotehničke istražne radove s geotehničkim elaboratom koji su podloge za izradu projekta zamjenske obiteljske kuće.

Nakon dostavljene odluke o gradnji zamjenske kuće Fond za obnovu pokreće natječaj nabave operativnog koordinatora i usluge projektiranja za izradu projekta za građenje zamjenske obiteljske kuće. Ugovorenom projektantu dostavljaju se geodetske podloge i geotehnički elaborat, kao i nalog za početak izvršenja usluge s rokom od 45 kalendarskih dana za izradu projekta zamjenske obiteljske kuće.

Veličina zamjenske obiteljske kuće utvrđena je u odluci o gradnji zamjenske obiteljske kuće (korisne površine 55 m2, 70 m2 i 85 m2). Unutar prvih deset dana, projektant dostavlja projektno rješenje koje se na sastanku s podnositeljem zahtjeva - vlasnikom kuće, usuglašava te se ujedno s podnositeljem zahtjeva - vlasnikom kuće potpisuje ugovor o gradnji zamjenske obiteljske kuće kojim se ugovaraju prava i obveze podnositelja zahtjeva, a čiji sastavni dio čini i usuglašeno projektno rješenje.

Nakon dostavljenog projekta zamjenske obiteljske kuće s troškovnicima Fond za obnovu pokreće natječaj nabave izvođača radova i stručnog nadzora za gradnju zamjenske obiteljske kuće. Po sklopljenom ugovoru s izvođačem i stručnim nadzorom počinje izgradnja zamjenske obiteljske kuće. Predviđeno trajanje izgradnje zamjenske obiteljske kuće, ukoliko vremenski i ostali uvjeti budu povoljni, je do osam mjeseci.

Nakon izgradnje i uspješno završene primopredaje, ugovoreni pružatelj geodetskih usluga izrađuje geodetski elaborat upisa objekta u katastarskom operatu i u zemljišnoj knjizi.

U skladu s odredbom članka 34. Zakona o obnovi, zamjenska obiteljska kuća može se rabiti nakon primitka završnog izvješća nadzornog inženjera o izvedbi građevine i pisane izjave izvođača o izvedenim radovima i uvjetima održavanja građevine. Završno izvješće nadzorni inženjer dostavlja naručitelju obnove i nadležnom javnopravnom tijelu. Zamjenska obiteljska kuća za koju je izrađeno završno izvješće nadzornog inženjera o izvedbi građevine smatra se u smislu propisa o gradnji postojećom građevinom za koju je izdana pravomoćna uporabna dozvola.

# NOVČANE POMOĆI

Novčana pomoć je model prema kojem osobe koje se odluče na provedbu samoobnove ostvaruju isplatu novca za opravdane troškove obnove koje imaju prilikom obnove oštećene zgrade.

**7.1.** **NOVČANA POMOĆ ZA NEKONSTRUKCIJSKU OBNOVU**

Člankom 35. stavkom 1. Zakona o obnovi propisano je da se pravo na novčanu pomoć za opravdane troškove ostvaruje za:

1. nužnu privremenu zaštitu zgrade od utjecaja atmosferilija te uklanjanje i pridržanje opasnih dijelova zgrade koji su mogli odnosno koji mogu ugroziti život ili zdravlje ljudi

2. popravak ili zamjenu dimnjaka

3. popravak ili zamjenu zabatnog zida

4. popravak stubišta

5. popravak dizala.

Svi podaci vezani uz novčanu pomoć za nekonstrukcijsku obnovu navedeni su poglavlju modeli obnove - obnova nekonstrukcijskih elemenata.

**7.2. NOVČANA POMOĆ ZA KONSTRUKCIJSKU OBNOVU**

Do 31. prosinca 2021. Ministarstvo je temeljem 478 podnesenih zahtjeva za novčanu pomoć za konstrukcijsku obnovu donijelo osam odluka.

**7.3. NOVČANA POMOĆ UMJESTO GRADNJE ZAMJENSKE OBITELJSKE KUĆE**

Do 31. prosinca 2021. Ministarstvo je temeljem 136 podnesenih zahtjeva za novčanu pomoć umjesto gradnje zamjenske obiteljske kuće donijelo šest odluka.

# TIJELA KOJA PROVODE OBNOVU

Provedbu obnove prema odredbama članaka 38. do 44. Zakona o obnovi, tj. obnovu, odnosno uklanjanje zgrada, gradnju zamjenskih obiteljskih kuća, isplatu novčane pomoći za nekonstrukcijsku obnovu, novčane pomoći za obnovu i novčane pomoći umjesto gradnje zamjenske kuće na temelju odluke o obnovi odnosno rješenja Ministarstva provodi Fond za obnovu Grada Zagreba, Krapinsko-zagorske županije i Zagrebačke županije, odnosno Središnji državni ured putem ovlaštenog arhitekta, ovlaštenog inženjera građevinske struke, odnosno izvođača. Ako vlasnik, odnosno suvlasnici oštećene višestambene zgrade, stambeno-poslovne zgrade, poslovne zgrade i obiteljske kuće koji na temelju odluke o obnovi sami obnavljaju zgradu, obnovu tih zgrada provodi vlasnik odnosno suvlasnici zgrade.

Uredbom o unutarnjem ustrojstvu Ministarstva prostornoga uređenja, graditeljstva i državne imovine („Narodne novine“, broj 131/21.), za poslove rješavanja zahtjeva koji proizlaze iz prava građana prema Zakonu o obnovi i Programa mjera, oformljena su dva sektora: Sektor za provedbu mjera ublažavanja posljedica elementarnih nepogoda i Sektor za planiranje ublažavanja posljedica elementarnih nepogoda.

Na poslovima rješavanja svih pristiglih zahtjeva te ostalih poslova iz djelokruga nadležnih sektora angažirano je 47 službenika te drugih državnih tijela i Grada Zagreba, na poslovima terenskog očevida tri službenika te na poslovima informiranja, info centara i administracije 17 službenika.

Fond za obnovu osnovan je Ugovorom o osnivanju od 29. listopada 2020., a operativno je započeo sa radom 1. siječnja 2021. Do kraja 2021. godine dovršen je ustroj i uspostavljeni su radni procesi. Popunjenost radnih mjesta do kraja 2021. godine bila je 48 %.



Fond za obnovu, sukladno članku 7. svog Statuta, obavlja stručne i druge poslove pripreme, organiziranja i provedbe obnove zgrada oštećenih potresom te praćenje provedbe programa mjera obnove, a u skladu sa važećim propisima.

Uspostavom radnih procesa definirana su postupanja u svim organizacijskim jedinicama provedbenog tijela, a uspostavljen je i sustav prijave nepravilnosti. Uspostavljena je, također i suradnja s Uredom europskog tužitelja u Hrvatskoj (EPPO), kao i suradnja s OLAF-om. Sukladno obvezi iz članka 43. Zakona o izmjenama i dopunama Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, broj 117/21.) nastavlja se implementirati mjere s ciljem prevencije prijevara i zlouporaba u provođenju postupaka obnove.

Novelom Zakona o obnovi od 30. listopada 2021. Središnji državni ured preuzeo je poslove obnove na području Sisačko-moslavačke županije, Zagrebačke županije i Karlovačke županije, odnosno na području za koje je odlukom Vlade Republike Hrvatske proglašena katastrofa.

Na temelju odredbe članka 42. Zakona o izmjenama i dopunama Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, broj 117/21.), između Fonda za obnovu i Središnjeg državnog ureda je izvršena primopredaja poslova, opreme, pismohrane i druge dokumentacije, Sporazumom sklopljenim 24. prosinca 2021.

Na dan 31. prosinca 2021. u Središnjem državnom uredu bilo je zaposleno ukupno 149 službenika. Zbog preuzimanja provođenja obnove na gore navedenim područjima, broja izvršitelja u Središnjem državnom uredu povećan je sa sistematiziranih 195 radnih mjesta na 232, radi učinkovitog i neposrednog obavljanja dodijeljenih poslova, kao i ustrojavanje novih ustrojstvenih jedinica i Sektora.

# JAVNA NABAVA

Odabir sudionika u gradnji se za potrebe obnove prema Zakonu o obnovi provodi putem javne nabave pri čemu je novelom Zakona o obnovi radi ubrzavanja tih procesa uređena provedba nabave temeljem donesenog Pravilnika o provedbi postupaka nabave roba, usluga i radova za postupke obnove („Narodne novine“, br. 126/21. i 19/22.) za nabavu robe, usluga i radova čija je procijenjena vrijednost manja od vrijednosti europskih pragova.

Podacima o javnoj nabavi moguće je u svakom trenutku pristupiti putem Elektroničkog oglasnika javne nabave Republike Hrvatske (<https://eojn.nn.hr/Oglasnik/>).

Središnji državni ured je u 2021. godini s 31. prosincem 2021. sklopio ukupno 307 ugovora u vrijednosti ukupno 205.658.137,73 kune, bez poreza na dodanu vrijednost odnosno 257.072.672,16 kuna s porezom na dodanu vrijednost (vrijednost s uključenim financijskim dodacima ugovora).

Tijekom 2021. godine za odabir sudionika u gradnji od strane Fonda za obnovu uspostavljena su četiri dinamička sustava nabave, s međunarodnom objavom, i to za:

* usluge projektiranja
* usluge tehničko-financijske kontrole projekata
* usluge operativne koordinacije i
* usluge kontrole projekata.

U okviru uspostavljenih dinamičkih sustava provedena su 44 postupka za ukupno 140 lokacija, kako pojedinačnih adresa objekata tako i raznih mjesnih odbora na području Grada Zagreba i Krapinsko-zagorske županije. Struktura provedenih postupaka nabave usluga ukupne procijenjene vrijednosti 7.078.817,55 kuna bez poreza na dodanu vrijednost:

|  |  |  |  |
| --- | --- | --- | --- |
| Vrsta usluge | Broj postupaka | Procijenjena vrijednost (kn) | Broj lokacija |
| Usluge projektiranja | 9 | 4.662.817,74 kn | 19 |
| Usluge tehničko-financijske kontrole projekata | 7 | 412.160,86 kn | 48 |
| Usluge operativne koordinacije | 14 | 1.844.758,64 kn | 57 |
| Usluge kontrole projekata | 14 | 159.080,31 kn | 16 |
| Ukupno | **44** | **7.078.817,55 kn** | **140** |

Do uspostave dinamičkih sustava nabave svi postupci nabave usluga i radova, odnosno odabir sudionika u obnovi, provođeni su temeljem internog pravilnika o jednostavnoj nabavi, međutim svi provedeni postupci za odabir sudionika u gradnji bili su javno objavljeni u Elektroničkom oglasniku javne nabave. Temeljem internog pravilnika o jednostavnoj nabavi provedeno je ukupno 133 postupka ukupne procijenjene vrijednosti 3.691.759,88 kuna bez poreza na dodanu vrijednost za ukupno 250 lokacija. Pri tom je održano ukupno 30 postupaka eDražbe u kojima je u odnosu na početnu vrijednost ponuda koje su sudjelovale u postupku postignuta ušteda od 231.993,28 kuna, odnosno 15,29 %.

# STAMBENO ZBRINJAVANJE

Budući da je osobama pogođenim potresom bilo nužno osigurati privremen smještaj, odnosno stambeno zbrinjavanje Zakonom o obnovi se uređuje predmetno pitanje.

Nakon potresa koji je 22. ožujka 2020. pogodio područje Grada Zagreba, Krapinsko-zagorske županije i Zagrebačke županije, a imajući u vidu potrebu osiguravanja privremenog smještaja osoba pogođenih potresom, Vlada Republike Hrvatske je 14. svibnja 2020. donijela Odluku o financiranju najamnine za stambeno zbrinjavanje osoba čije su nekretnine stradale u potresu na području Grada Zagreba, Zagrebačke županije i Krapinsko-zagorske županije („Narodne novine“, broj 57/20.), temeljem koje je 19. svibnja 2020. tadašnje Ministarstvo državne imovine, pravni prednik Ministarstva prostornoga uređenja, graditeljstva i državne imovine, objavilo Javni poziv za financiranje najamnine za stambeno zbrinjavanje osoba čije su nekretnine stradale u potresu. Po navedenom javnom pozivu zaprimljena su 462 zahtjeva, od čega su donesena 273 pozitivna rješenja. Mjesečnom isplatom najamnine za zamjenski stan obuhvaćeno je 747 osoba.

Nakon potresa koji su pogodili Grad Petrinju i njegovu okolicu 28. i 29. prosinca 2020., a koji potresi su uzrokovali i dodatne štete na području Grada Zagreba, Krapinsko-zagorske županije, Zagrebačke županije i Karlovačke županije, bilo je potrebno na istovjetan način osigurati stambeno zbrinjavanje osoba čije su nekretnine stradale u tim potresima.

Stoga, temeljem odredbe članka 53. Zakona o obnovi, kojom je propisano da Vlada Republike Hrvatske može odlukom odrediti i druge načine privremenog smještaja osim onih propisanih tim Zakonom, Vlada Republike Hrvatske donijela je 18. veljače 2021. Odluku o financiranju najamnine za stambeno zbrinjavanje osoba čije su nekretnine stradale u potresima na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, broj 17/21.), a temeljem koje Odluke je Ministarstvo 12. ožujka 2021. objavilo novi Javni poziv za financiranje najamnine za stambeno zbrinjavanje osoba čije su nekretnine stradale u potresima od 22. ožujka 2020. i 28. i 29. prosinca 2020.. Predmetni Javni poziv bio je objavljen do 11. svibnja 2021. i po istom je zaprimljeno 245 zahtjeva u upravnom postupku te je doneseno 183 pozitivnih rješenja, a mjesečnom isplatom najamnine za zamjenski stan obuhvaćeno je 427 osoba.

Nadalje, Vlada Republike Hrvatske donijela je 10. lipnja 2021. Odluku o izmjeni Odluke o financiranju najamnine za stambeno zbrinjavanje osoba čije su nekretnine stradale u potresima na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, broj 65/21.), a kojom su produženi rokovi za financiranje najamnine, određeni prethodnim odlukama, na način da je kao novi rok do kojeg se financiraju najamnine osobama čije su nekretnine stradale u potresima određen dan 17. lipnja 2022., a koji je Odlukom o izmjeni Odluke o financiranju najamnine za stambeno zbrinjavanje osoba čije su nekretnine stradale u potresima na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, broj 51/22.) produžen do 15. svibnja 2023.

Ministarstvo je potom 20. srpnja 2021. raspisalo novi Javni poziv za financiranje najamnine za stambeno zbrinjavanje osoba čije su nekretnine stradale u potresu na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije, a koji je bio otvoren do 30. rujna 2021.. Po navedenom Javnom pozivu zaprimljeno je 135 zahtjeva, a do 31. prosinca 2021. donijeto je 66 pozitivnih rješenja, čime je zamjenskim stanom stambeno zbrinuto 145 osoba.

Ministarstvo je objavilo 27. listopada 2021. novi Javni poziv za financiranje najamnina za stambeno zbrinjavanje osoba čije su nekretnine stradale u potresima na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije, a koji je bio otvoren do 31. prosinca 2021., a po kojem je zaprimljeno 39 zahtjeva.

Do 31. prosinca 2021., Ministarstvo je zaprimilo ukupno 881 zahtjev, od čega su donijeta 522 pozitivna rješenja za financiranjem najamnina, kojima je obuhvaćeno ukupno 1.319 osoba čije su nekretnine stradale u razornim potresima, a Ministarstvo je u predmetne svrhe isplatilo iznos od 18,6 milijuna kuna.

Osim navedenoga troška, Ministarstvo financira i troškove smještaja u Hostelu Arena za 192 osobe koje nisu obuhvaćene financiranjem najamnina za zamjenski stan te je u navedenu svrhu do 31. prosinca 2021. isplaćeno ukupno 11,9 milijuna kuna.

U sklopu FSEU i u okviru Poziva „Pružanje privremenog smještaja radi pokrivanja potreba stanovništva pogođenog potresom 22. ožujka 2020. na području Grada Zagreba, Krapinsko-zagorske županije i Zagrebačke županije“ osigurana je alokacija od 53.300.000,00 kuna. U 2021. godini zaprimljeno je i ugovoreno pet projektnih prijedloga u iznosu od 69,2 milijuna kuna. Do 31. prosinca 2021. zaprimljeno je šest ZNS-ova u vrijednosti 20,6 milijuna kuna, a isplaćeno je 20,5 milijuna kuna.

Temeljem Zaključka Vlade Republike Hrvatske, KLASA: 022-03/21-07/03, URBROJ: 50301-04/12-21-1, od 4. siječnja 2021., Središnji državni ured je sve raspoložive stambene jedinice kojima upravlja stavio na raspolaganje stradalnicima potresa kao privremeni smještaj dok se objekti u njihovu vlasništvu ne dovedu u funkciju stanovanja.

Do kraja 2021. godine odobren je privremeni smještaj u ukupno 98 stanova koji su u vlasništvu Republike Hrvatske i kojima upravlja Središnji državni ured. Svi su stanovi opremljeni osnovnim namještajem i aparatima bijele tehnike. Na taj način privremeno je u državnim stanovima stambeno zbrinuta 271 osoba.

Za vrijeme korištenja privremenog smještaja ove su osobe oslobođene plaćanja najma i režija, a pravo ostvaruju dok im se ne obnovi u potresu uništen stan/ kuća ili dok korištenje ne prestane iz drugih razloga.

Također, od stupanja na snagu novele Zakona o obnovi, u nadležnosti Središnjeg državnog ureda je privremeno stambeno zbrinjavanje osoba pogođenih potresom, u privremenim, pokretnim i montažnim objektima, na području na kojem je proglašena katastrofa.

Zakonom o izmjenama i dopunama Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, broj 10/21.), odnosno člankom 19. kojim se dodaje članak 51.a propisano je da su jedinice lokalne i područne (regionalne) samouprave dužne utvrditi osobe kojima je potrebno privremeno stambeno zbrinjavanje, utvrditi redoslijed i prioritete stambenog zbrinjavanja te to bez odgode dostaviti Fondu za obnovu.

Fond za obnovu je pokrenuo postupak nabave te je 30. lipnja 2021. sklopio Ugovor za uslugu operativne koordinacije privremenog zbrinjavanja. Na sastanku Stožera civilne zaštite Republike Hrvatske 24. kolovoza 2021. donesen zaključak da će na dan 1. listopada 2021. Fond za obnovu potpuno preuzeti upravljanje sa 2.030 mobilnih stambenih jedinica (u daljnjem tekstu: MSJ) s područja Sisačko moslavačke županije.

Fond za obnovu je nadalje pripremio i pokrenuo:

1. Nabavu usluga stručnog preuzimanja i organizacije i stručnog nadzora manjih popravaka mobilnih smještajnih jedinica
2. Nabava zaštitarske usluge tehničke i tjelesne zaštite (čuvanje baze u Lekeniku te pratnja u terenskim obilascima)
3. Nabava za uslugu ispitivanja električnih instalacija i sustava zaštite od djelovanja munje na građevine.

Osim pokrenutih postupaka nabave tijekom rujna i listopada 2021. godine Fond za obnovu je za MSJ koje je trebao preuzeti od Stožera civilne zaštite na području Sisačko-moslavačke županije organizirao Pozivni centar kojim su se prikupljale informacije o statusu MSJ, terenske obilaske kojima su tri ekipe predstavnika Fonda vršile provjere na licu mjesta radi hitne organizacije nužnih popravaka te su na sve korisnike privremenog mobilnog smještaja poslane precizne informacije o drugim zakonskim mogućnostima vezanim uz privremeni smještaj (kao što je financiranje najma privatnih stanova).

Zakonom o izmjenama i dopunama Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, broj 117/21.) izmijenila se nadležnost za zbrinjavanje i obnovu na potresom pogođenom područja na kojima je proglašena katastrofa te je ista člankom 40.a prebačena na Središnji državni ured za obnovu i stambeno zbrinjavanje.

Svi prikupljeni podatci proslijeđeni su Središnjem državnom uredu, potpisani ugovori su raskinuti, a pokrenute nabave su poništene.

Vezano uz privremeni smještaj u MSJ u Zagrebu, Grad Zagreb je u prosincu 2021. dostavio podatke o 85 postavljenih mobilnih stambenih jedinica na ukupno 69 lokacija. Krapinsko-zagorska županija je dostavila popis od šest lokacija za koje je potrebno osigurati privremeni smještaj u MSJ te su u studenome i prosincu 2021. ponovljeni postupci nabave najma MSJ i izvedbe pripremnih radova samo za područje Krapinsko-zagorske županije.

# ANALIZA UČINAKA I STANJA

Ostvareni napredak Ministarstva u rješavanju zahtjeva u razdoblju od 31. prosinca 2021. do 30. lipnja 2022.:

|  |  |  |
| --- | --- | --- |
| VRSTA ZAHTJEVA | BROJ DONESENIH ODLUKA DO 31.12.2021. | BROJ DONESENIH ODLUKA DO 30.6.2022. |
| Konstrukcijska obnova | 811 | 1.308 |
| Uklanjanje zgrada | 225 | 434 |
| Gradnja zamjenskih obiteljskih kuća | 85 | 264 |
| Novčana pomoć za nekonstrukcijsku obnovu | 2.253 | 2.937 |
| Novčana pomoć za konstrukcijsku obnovu | 8 | 85 |
| Novčana pomoć umjesto gradnje zamjenskih obiteljskih kuća | 6 | 12 |
| Ostalo | 146 | 504 |
| UKUPNO: | 3.534 | 5.544 |

Slijedom gore navedenih podataka vidljivo je da je Ministarstvo u promatranom polugodišnjem razdoblju, odnosno u prvoj polovici 2022. godine donijelo preko dvije tisuće novih odluka.

Zakon o izmjenama i dopunama Zakona o obnovi stupio je na snagu 30. listopada 2021. te se u studenome i prosincu značajno povećao broj donesenih akata u Ministarstvu.

30. listopada 2021.

Zakon o izmjenama i dopunama Zakona o obnovi

Također, u razdoblju od 31. prosinca 2021. do 30. lipnja 2022. ostvaren je napredak i u radu Fonda za obnovu i Središnjeg državnog ureda.

U Fondu za obnovu je tijekom 2021. godine ukupno ugovoreno 3.938.298,77 kuna usluga i radova, dok je od početka 2022. godine do 30. lipnja 2022. ugovoreno ukupno 30.955.437,53 kune što je povećanje od 686 % u odnosu na 2021. godinu. Ukupna vrijednost nabava koje su trenutno u pripremi i tijeku je 91.297.116,27 kuna.

*Pregled iznosa ugovorenih usluga i radova te vrijednost nabava u pripremi i tijeku:*

Također, u radu Fonda za obnovu i Središnjeg državnog ureda vidljiv je napredak i kroz povećanje broj uklonjenih zgrada, izgradnju zamjenskih obiteljskih kuća, konstrukcijsku obnovu zgrada i broj isplaćenih novčanih pomoći,

Fond za obnovu, tijekom 2022. godine raspisao je veći broj nabava koje obuhvaćaju više lokacija čime se značajno smanjio broj potrebnih postupaka nabave i ubrzao postupak obnove. Završeni su natječaji za 100 usluga geodezije i 100 usluga geotehnike, trenutno su u tijeku natječaji za tehničko financijsku kontrolu za 686 zgrada i u pripremi je nabava radova i usluga potrebnih za uklanjanja svih potresom oštećenih zgrada na području Grada Zagreba i Krapinsko-zagorske županije.

Središnji državni ured kontinuirano provodi i ubrzava dinamiku izrade projektne dokumentacije i izvođenja radova, što je osobito vidljivo iz podatka o 2.885 završenih radova nekonstrukcijske obnove na obiteljskim kućama te ugovorenih usluga i radova za obnovu na području na kojem je Vlada Republike Hrvatske proglasila katastrofu u iznosu od 899.556.259,40 kuna.

U razdoblju od 1. siječnja do 30. lipnja 2022. godine, Središnji državni ured je kroz postupak nabave sklopio 141 ugovor u vrijednosti ukupno 513.986.869,79 kn, bez poreza na dodanu vrijednost odnosno 642.483.587,24 kn, s porezom na dodanu vrijednost (vrijednost s uključenim financijskim dodacima ugovora u navedenom razdoblju).

Središnji državni ured je na dan 30. lipnja 2022. godine sklopio ukupno 448 ugovora ukupne vrijednosti 719.645.007,52 kn bez poreza na dodanu vrijednost, odnosno 899.556.259,40 kn s porezom na dodanu vrijednost (vrijednost s uključenim financijskim dodacima ugovora).

Vezano uz provedbu FSEU-a, u prvoj polovici 2022. godine objavljen je još jedan Poziv za dodjelu bespovratnih financijskih sredstava čime je ukupno objavljeno 15 Poziva za potres od 22. ožujka 2020. za sve prihvatljive operacije iz FSEU, a sredstva pomoći koriste se za nadoknadu javnih troškova na područjima Grada Zagreba te Zagrebačke i Krapinsko-zagorske županije.

Napredak provedbe FSEU operacija koje se odnose na obnovu zgrada za potres od 22. ožujka 2020., do 15. lipnja 2022. vidljiv je u povećanju broja zaprimljenih projektnih prijedloga i sklopljenih ugovora. Temeljem podnesenih zahtjeva za nadoknadu sredstava u iznosu od 888 milijuna kuna isplaćeno je 397,3 milijuna kuna, što je povećanje isplaćenih sredstava od 335,1 milijuna kuna u odnosu na stanje 31. prosinca 2021. Detaljniji podaci stanja provedbe dani su u tablici „Stanje provedbe obnove zgrada iz FSEU za potres od 22.03.2020. godine na dan 11.07.2022. godine“.



Početkom 2022. godine objavljeno je 12 Poziva na dodjelu bespovratnih sredstava iz FSEU za seriju potresa na području Sisačko-moslavačke županije s početkom 28. prosinca 2020. Obnova zgrada, predmet Zakona o obnovi, obuhvaćena je u sklopu tri FSEU Poziva od strane Ministarstva znanosti i obrazovanja, Ministarstva zdravstva, Ministarstva kulture i medija. Alokacija za predmetne pozive iznosi 1 milijardu kuna. Ugovorene su 172 operacije u vrijednosti od 1,6 milijarde kuna. Detaljniji podaci stanja provedbe dani su u tablici „Stanje provedbe obnove Javnih zgrada iz FSEU za seriju potresa na području SMŽ počevši od 28.12.2020. godine na dan 11.07.2022. godine“.



# ZAKLJUČAK

U ovom dokumentu izneseni su brojčani i drugi pokazatelji koji prikazuju tijek obnove nakon potresa pri čemu je naglašeno kako se radi o poslu koji predstavlja značajan izazov za sva tijela koja su uključena u predmetni proces. Stalna nastojanja za implementacijom učinkovitijih rješenja u taj proces vidljiva su kroz prilagodbe elemenata koji dovode do unaprjeđenja postupaka i rezultata. U tome smislu je novela Zakona o obnovi iz listopada 2021. donijela značajne izmjene koje su olakšale i ubrzale provedbu obnove.

Usporedbom podataka do 31. prosinca 2021. te od tada pa do 30. lipnja 2022. razvidno je kako su procesi ubrzani što se očituje u značajnom povećanju broja donesenih akata Ministarstva što je nastavak pozitivnog trenda nakon spomenute novele Zakona o obnovi.

Dakako, provedba obnove podrazumijeva stalno praćenje relevantnih okolnosti i činjenica te adekvatna postupanja s ciljem daljnjeg ubrzanja obnove i otklanjanja uočenih poteškoća. Predmetne aktivnosti posebice uključuju organizacijske prilagodbe te jačanje ljudskih kapaciteta, poduzimanje radnji u svrhu efikasnije i brže javne nabave, realizacija regulatornih izmjene koje su potrebne za lakšu provedbu obnove te kontinuirano unaprjeđenje komunikacije između tijela koja su uključena u provedbu obnove te između sudionika obnove i građana.

Treba spomenuti da su poteškoće s kojima se susreće provedba obnove i globalnog karaktera od kojih je jedan zasigurno pandemija bolesti COVID-19 koja je prouzročila niz negativnih posljedica u gotovo svim sektorima. Na navedeno se nadovezuju globalni poremećaji na tržištima građevinskih materijala i proizvoda koji su rezultirali višestrukim povećanjima cijena. Kako bi se u javnoj nabavi izbjegli zastoji u izvođenju radova, a što je posebice značajno za obnovu, Vlada Republike Hrvatske je donijela Zaključak o ublažavanju posljedica globalnog poremećaja na tržištima građevinskih materijala i proizvoda („Narodne novine“, broj 71/22.) što ima za cilj uspješnu provedbu i dovršetak svih većih započetih projekata ugovorenih u postupcima javne nabave, kao i poticanje ugovaranja novih projekata.

Izradom ovoga Izvješća objedinjeni su podaci vezani uz provedbu obnove u 2021. godini te isto može biti osnova za kvalitetne analize koje mogu doprinijeti boljoj koordinaciji dionika obnove te daljnjim pozitivnim aktivnostima s ciljem bolje provedbe obnove i svih povezanih procesa.

# PRILOZI


1. Pregled lokacija za koje su isplaćene novčane pomoći za popravak nekonstrukcijskih elemenata

2. Pregled lokacija za koje su zaprimljeni zahtjevi za organiziranu obnovu nekonstrukcijskih elemenata zgrada

3.  Program popravaka nekonstrukcijskih elemenata, stanje na dan 4. siječnja 2022.

4. Konstrukcijska obnova oštećenih stambenih objekata, stanje na dan 4. siječnja 2022.

Prilog 1. Pregled lokacija za koje su isplaćene novčane pomoći za popravak nekonstrukcijskih elemenata



Prilog 2. Pregled lokacija za koje su zaprimljeni zahtjevi za organiziranu obnovu nekonstrukcijskih elemenata zgrada

Map

Description automatically generated

Map

Description automatically generated

Prilog 3. Program popravaka nekonstrukcijskih elemenata, stanje na dan 4. siječnja 2022.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **BROJ KUĆA U PROGRAMU POPRAVAKA NEKONSTRUKCIJSKIH ELEMENATA**   |  |  |  |  |  |  |  | | --- | --- | --- | --- | --- | --- | --- | |  | **BROJ ZAHTJEVA** | **BROJ KUĆA UKLJUČENIH U PROGRAM** | **BROJ IZRAĐENIH ELABORATA** | **BROJ KUĆA UVEDENIH U RAD** | **BROJ OBNOVLJENIH KUĆA** | **SAMOOBNOVA** | | **UKUPNO** | **8.193** | **6.025** | **2.562** | **2.002** | **1.151** | **475** |  |  |  | | --- | --- | | **Kuće koje nisu u obuhvatu programa nekonstrukcijskih elemenata** |  | | Veća oštećenja – konstruktivna oštećenja | **275** | | Nema štete od potresa | **230** | | Ostali razlozi (državne kuće, vlasnički odnosi, stanovi, gospodarski objekti, nedostupni korisnici...) | **704** | |  |  | | **UKUPNO** | **1.209** |   **FINANCIJSKI POKAZATELJI**  **Stavka proračuna: K761077** – Obnova stambenih jedinica nakon potresa na području gdje je proglašena katastrofa  65.401.166,00 (donacija građana) + 11.358.929,00 (sredstva proračuna) = 76.760.095,00 kn  **Ukupno ugovoreno:** 165.624.355,54 kn + PDV = 207.030.444,43 kn |
| **Do sada realizirano:**  **(ispostavljene situacije)** **35.651.738,81 kn + PDV = 44.564.673,51 kn**  **Prosječna vrijednost popravka kuće:** **37.042,69 kn + PDV = 46.303,36 kn** |

**(proj., nadzor, oper. koord, izvođenje)**

**SUDIONICI U PROGRAMU**

**Operativni koordinatori**

5 operativnih koordinatora za 4.840 kuća

**Projektanti i stručni nadzori**

31 projektant i stručni nadzor za 4.840 kuća

**Izvoditelji radova**

42 izvoditelja radova za 3.630 kuća

U postupku javne nabave je javni natječaj za ugovaranje radova popravka za cca. 1.200 kuća

**POVRAT SREDSTAVA PO PROVEDENOJ SAMOOBNOVI**

Broj zaprimljenih Rješenja: **8**

Broj isplaćenih novčanih potpora: **4** u ukupnom iznosu od **46.934,81 kn**

**TABELARNI PRIKAZ REALIZACIJE PROGRAMA PRIORITETNOG POPRAVKA**

|  |  |  |  |  |  |
| --- | --- | --- | --- | --- | --- |
| **KARLOVAČKA ŽUPANIJA** | **BROJ ZAHTJEVA** | **BROJ KUĆA UKLJUČENIH U PROGRAMU** | **BROJ IZRAĐENIH ELABORATA** | **BROJ ZAVRŠENIH KUĆA** | **SAMOOBNOVA + KUĆE KOJE NISU U OBUHVATU PROGRAMA** |
| **BARILOVIĆ** | **8** | **8** | **7** |  | **2** |
| **CETINGRAD** | **6** | **6** | **4** | **4** | **2** |
| **DRAGANIĆ** | **28** | **28** | **14** |  | **8** |
| **DUGA RESA** | **7** | **4** |  |  | **4** |
| **JOSIPDOL** | **10** | **10** |  |  |  |
| **KARLOVAC** | **214** | **182** | **24** | **8** | **64** |
| **KRNJAK** | **24** | **24** | **11** | **10** | **13** |
| **LASINJA** | **34** | **34** |  |  | **33** |
| **NETRETIĆ** | **1** | **1** |  |  | **1** |
| **OGULIN** | **18** | **18** |  |  | **17** |
| **OZALJ** | **8** | **8** | **7** |  | **1** |
| **SLUNJ** | **100** | **98** | **13** | **12** | **86** |
| **VOJNIĆ** | **22** | **18** | **5** | **5** | **13** |
|  | **480** | **439** | **85** | **39** | **244** |
| **SISAČKO-MOSLAVAČKA ŽUPANIJA** | **BROJ ZAHTJEVA** | **BROJ KUĆA UKLJUČENIH U PROGRAMU** | **BROJ IZRAĐENIH ELABORATA** | **BROJ ZAVRŠENIH KUĆA** | **SAMOOBNOVA + KUĆE KOJE NISU U OBUHVATU PROGRAMA** |
| **DONJI KUKURUZARI** | **202** | **199** | **78** | **26** | **80** |
| **DVOR** | **392** | **154** | **37** | **2** | **59** |
| **GLINA** | **880** | **800** | **340** | **158** | **179** |
| **GVOZD** | **271** | **185** | **73** | **36** | **85** |
| **HRVATSKA DUBICA** | **126** | **120** | **83** | **72** | **35** |
| **HRVATSKA KOSTAJNICA** | **140** | **140** | **100** | **13** | **27** |
| **JASENOVAC** | **71** | **66** | **32** | **29** | **34** |
| **LEKENIK** | **270** | **41** | **30** | **21** | **12** |
| **MAJUR** | **190** | **164** | **114** | **67** | **39** |
| **MARTINSKA VES** | **104** | **129** | **41** | **14** | **51** |
| **NOVSKA** | **28** |  |  |  |  |
| **PETRINJA** | **3026** | **2158** | **922** | **336** | **509** |
| **SISAK** | **1410** | **1072** | **448** | **245** | **225** |
| **SUNJA** | **102** | **91** | **44** | **20** | **6** |
| **TOPUSKO** | **149** | **124** | **55** | **35** | **62** |
|  | **7361** | **5443** | **2397** | **1074** | **1403** |
| **ZAGREBAČKA ŽUPANIJA** | **BROJ ZAHTJEVA** | **BROJ KUĆA UKLJUČENIH U PROGRAMU** | **BROJ IZRAĐENIH ELABORATA** | **BROJ ZAVRŠENIH KUĆA** | **SAMOOBNOVA + KUĆE KOJE NISU U OBUHVATU PROGRAMA** |
| **BRCKOVLJANI** | **2** |  |  |  |  |
| **KRAVARSKO** | **221** | **67** | **30** | **18** | **22** |
| **POKUPSKO** | **128** | **75** | **50** | **20** | **15** |
| **SAMOBOR** | **1** | **1** |  |  |  |
|  | **352** | **143** | **80** | **38** | **37** |
|  |  |  |  |  |  |
| **UKUPNO** | **8.193** | **6.025** | **2.562** | **1.151** | **1.684** |

Prilog 4. Konstrukcijska obnova oštećenih stambenih objekata, stanje na dan 4. siječnja 2022.

1. **KONSTRUKCIJSKA OBNOVA OBITELJSKIH KUĆA**

**Broj zaprimljenih Odluka/Zaključaka od MPGI-a:** **442** – svi su dani u rad operativnim koordinatorima koji obilaze predmetne kuće

Sisačko-moslavačka županija:  **404**

Karlovačka županija:  **5**

Zagrebačka županija:   **33**

**Do sada ugovoreno:**

**1** tehničko-financijska kontrola, **4** operativna koordinatora i **16** projektanata

Ukupno ugovoreno: 4.037.992,00 + PDV = 5.047.490,00 kn

**Plan:**

Izrada Nalaza postojećeg stanja građevinske konstrukcije za 160 obiteljskih kuća do kraja veljače 2022., te početak izrade Elaborata ocjene postojećeg stanja i Projekata obnove.

Uvjet za izradu Elaborata i Projekata obnove je izrada Tehničkih propisa za područje Sisačko-moslavačke županije.

Planirano trajanje postupaka jednostavne nabave je pet tjedana (po ZJN rok je min. tri mjeseca).

Pokrenuti su postupci javne nabave za konstrukcijsku obnovu 900 obiteljskih kuća – 1 tehničko-financijska kontrola, 4 operativna koordinatora i 12 projektanata/nadzora.

Ukupna procijenjena vrijednost navedenih postupaka iznosi 30.300.000 kn neto

|  |  |  |  |
| --- | --- | --- | --- |
|  |  |  |  |

1. **GRADNJA ZAMJENSKIH OBITELJSKIH KUĆA**

**Plan: pokretanje postupaka javne nabave za odabir proizvođača montažnih kuća i izvođača radova za izgradnju zamjenskih tipskih kuća**

**8. prosinca 2021.** – postupak javne nabave za izgradnju 30 kuća (10 kuća od 55,00 m2; 10 od 70,00 m2 i 10 od 85,00 m2) – zamjenske kuće – montažne drvene kuće – otvaranje ponuda **23. prosinca 2021.**

- pristigle su četiri ponude, 05.01.2022. Odluka o odabiru: MIPEK d.o.o., Križ; 16.629.410,39 kn + PDV = 20.786.762,99 kn

- ugovori se očekuju do kraja siječnja 2022.

**15. prosinca 2021.** – postupak javne nabave za 30 kuća (10 kuća od 55,00 m2; 10 od 70,00 m2 i 10 od 85,00 m2) – zamjenske kuće – zidana konstrukcija – otvaranje ponuda **5. siječnja 2022.**

- pristiglo je devet ponuda, te je u tijeku pregled i ocjena ponuda

- ugovori se očekuju do sredine veljače 2022.

**29. prosinca 2021.** – postupak javne nabave za 60 kuća (20 kuća od 55,00 m2; 20 od 70,00 m2 i 20 od 85,00 m2) – zamjenske montažne drvene kuće – otvaranje ponuda **13. siječnja 2022.**

**29. prosinca 2021.** – postupak javne nabave za 30 kuća (10 kuća od 55,00 m2; 10 od 70,00 m2 i 10 od 85,00 m2) – zamjenske kuće – zidana konstrukcija – otvaranje ponuda **13. siječnja 2022.**

1. **OBNOVA I GRADNJA VIŠESTAMBENIH ZGRADA**

**Broj zaprimljenih Odluka o obnovi konstrukcije od MPGI-a:** **9**

**7** za višestambene zgrade

**2** za stambeno poslovne zgrade

**Do sada ugovoreno:**

**1** projektant za izradu tipskih/modularnih višestambenih zgrada

Ukupno ugovoreno: 1.510.000,00 + PDV = 1.887.500,00 kn

U pripremi je pokretanje postupaka javne nabave za konstrukcijsku obnovu 22 višestambene i stambeno-poslovne zgrade – 1 tehničko-financijska kontrola, 1 revident, 1 operativni koordinator i 4 projektanata/nadzora.

Ukupna procijenjena vrijednost navedenih postupaka iznosi 6.150.000 kn neto

**Plan: pokretanje postupaka javne nabave za izvođača radova za izgradnju višestambenih zgrada PO PROGRAMU OPKK**

**29. prosinca 2021.** - 4 višestambene zgrade u Petrinji sa 64 stana (13+19)

- 4 višestambene zgrade u Glini sa 52 stana (13)

- 2 višestambene zgrade u Topuskom sa 26 stana (13)

Prethodno savjetovanje provedeno je od 29. prosinca 2021. do 7. siječnja 2022. nakon čega se objavljuje javni natječaj, koji je i proveden i nakon čega je ugovorena izgradnja za 4 zgrade u Petrinji u iznosu od 44.442.871,32 kn + PDV = 55.553.589,15 kn, za 4 zgrade u Glini u iznosu od 45.568.318,76 kn + PDV = 56.960.398,45 kn te za 2 zgrade u Topuskom u iznosu od 24.393.906,02 kn + PDV = 30.492.382,53 kn.

1. **ISPLATE NOVČANIH POTPORA ZA SAMOOBNOVU ZGRADA**

Do kraja 2021. godine, isplaćeno je osam novčanih potpora po rješenjima Ministarstva u ukupnom iznosu od 95.331,66 kuna. Za sva rješenja odmah po zaprimanju izdaju se nalozi za isplatu utvrđenih iznosa.